[{"text_idx": "#000003", "text": "Cip ar gyfres Y PumpTim, Tami, Aniq, Robyn a Cat.Cyfres o bum nofel am bum ffrind gan pum awdur a chyd-awdur ifanc yw Y Pump sy'n dathlu amrywiaeth Cymru heddiw, gan archwilio pynciau fel hil, rhyw ac iechyd meddwl.Cadwch lygad allan am sgyrsiau ac adolygiadau ar #LyshCymru yn ddyddiol yr wythnos yma. A dyma'r cyntaf!Wedi ei swyno gan nofel 'gelfydd' sy'n gymysg o 'hiwmor ffraeth' ac 'emosiwn dwys', dyma adolygiad Glain Llwyd o Tim.Elgan Rhys a Tomos Jones yw awduron Tim a dyma\u2019r llyfr cyntaf yng nghyfres newydd \u2018Y Pump\u2019 o wasg Y Lolfa. Mae\u2019r ddau wedi cydweithio i greu nofel bwerus a ffres sy\u2019n delio gyda phrofiadau arddegwr sy\u2019n teimlo nad yw\u2019n perthyn mewn cymdeithas. Tynnodd glawr deniadol y cynllunydd Steffan Dafydd fy sylw yn syth, gyda\u2019i liw oren llachar ac amlinelliad o ben Tim yn fwrlwm o ffrwydradau ta\u0302n gwyllt. Credaf fod y clawr yn ffitio\u2019n berffaith i naratif y nofel, gan awgrymu\u2019r rhwystredigaeth sy\u2019n bodoli ym meddwl y prif gymeriad. Nofel \u2018coming of age\u2019 yw Tim a chawn ein tywys i fyd bachgen 16 oed awtistig wrth iddo geisio gwneud ffrindiau yn ei ysgol newydd. Mae\u2019n nofel sy\u2019n denu\u2019r darllenwr i chwerthin gydag adegau o hiwmor ffraeth, ond yna yn sydyn, cawn ein cyffwrdd gan emosiwn dwys a chael ein llorio gan sefyllfa fregus y bachgen ifanc yma.Mae Tim yn cymryd pob dim yn llythrennol, ac mae\u2019r awduron yn llwyddo i gyfleu hyn yn gelfydd yn y nofel. Mae hon yn nofel gyfoethog o ran iaith, a chefais fy swyno gan y ffordd mae emosiynau a\u2019r ffordd mae Tim yn gweld y byd yn cael eu cyfleu trwy liwiau gan yr awduron, \u2018Mae Mam yn chwerthin oren tawel\u2019 a \u2018gwenu glas golau\u2019. Gwnaeth y ffaith fod Tim yn dwlu ar gomics a byd cymeriadau Marvel apelio ataf yn syth gan fod gen i dipyn o ddiddordeb yn y maes yma hefyd.Wrth i\u2019r nofel ddatblygu cawn ein cyflwyno i griw ffrindiau newydd Tim, sef gweddill cymeriadau Y Pump; Tami, Aniq, Robyn a Cat. Y pump yma yw prif gymeriadau\u2019r nofelau yn y gyfres, a gan i mi gael cymaint o flas ar ddarllen Tim, dwi wir yn edrych ymlaen at ddarllen y gweddill. Rwy\u2019n hoff o\u2019r ffaith ein bod yn cael ein cyflwyno i\u2019r cymeriadau yn y nofel gyntaf yn y gyfres, ac rwy\u2019n ysu i gael dod i\u2019w adnabod yn well wrth ddilyn eu straeon personol nhw yn y pedair nofel arall. Mae\u2019r pump yn gymeriadau difyr, ond roeddwn wrth fy modd gyda chyfeillgarwch Tim a Robyn yn arbennig. Mae Robyn yn gymeriad llawn hiwmor ac anwyldeb ac mae Tim yn ei ddisgrifio fel \u2018mab Bobby o Queer Eye\u2019! Credaf fod y nofel hon yn rhoi sylw teilwng i awtistiaeth, gan annog y darllenwr i geisio gwella dealltwriaeth a rhoi sylw i\u2019r lleisiau nad sy\u2019n cael eu clywed ddigon aml yn ein cymdeithas heddiw. Fe wnes i fwynhau darllen Tim yn fawr iawn, gan chwerthin a chrio wrth ddilyn stori'r bachgen ifanc diddorol yma. Mae Elgan Rhys a Tomos Jones wedi llwyddo i wneud i mi deimlo fel rhan o griw Y Pump!Tim gan Elgan Rhys a Tomos JonesRhan o gyfres Y Pump, gwasg Y Lolfa\u00a35.99"}]